text:
אישה, חצי אישה

אין דבר כזה
אין דבר כזה

שבכל הלילות - החמצה
הלילה הזה
הלילה הזה
כולו המצאה

מפרשׂיה מפורשׁים, והיא פה ברוחה
ספינתה מתנודדה, שדיה - שודדים
הפָרשים במים שרים: ילדה ברוכה!
טובעים השניים - מין האחדים
משחדים שדיים - המנוולים גונבים
אפילו את המכנסיים

פיזמין

פורנוגרפיה וגרפומניה
פורנומניה וגרפוגרפיה

מין לא אמין
ושירה א-שירה במשמעות
של עשירה
ומהות של המונים

הקורא שבתוכו הוא כותב

נישואיו היו פנטזיה אדיפלית
בין רגליו זרקה היא עץ או פאלי
במשכב קראה ילדי,
מוצץ, ממלא אותי,
כי "ככה בא לי".
בכל הזדמנות פומבית
קרא מולה הוא לה אשתי
ואת ספריו הרבים, שאישרו:
עורך נשוי, משורר נשוא ואיש הרוח, שאושרו - אמיתי
אך בתוכֶך קורא הוא. אימי. מין ניסוי.
רק הפרש הגילאים, בין עשרים לארבעים
חרץ הוא: אין ילדים. אין מי
שלא יודעים, אך הנפש סלחנית ומחלה היא
נחרץ הוא רק הגוף והטְבעים הבריאים
ואין ממי להסתיר את הספרוּת, היפָה במדפים
את הדחפים של ההורים, היא - מורָה והוא - מרות
רצה לדעת, אמהוּת, רצתה לגעת, היא מהות
היה הסבר יפה מאוד, פילוסופי
אושיוֹת תרבות רציניות, אמיתיות
ישוכנעו, באמת ובתמים, שטויות
חתרניות, אמונתם תורתם, סופם הוא אופי
אך תחילתם בלידתם, יוצאי דופן ללא דופי
אחר מותם כל ספריו ירקבו - יופי
דבר מכל אהבתם, תשוקתם וסטייתם
הפרטית הציבורית הספרותית הכול תם
- הכול הלוא גם מטומטם -
טהור ותם (ואף נאור), סוף אגדתם - במיטתם
בעושר השפה חיו עד תומם
נרקיסיסטית, מוחלטת ושלמה
היתה הערצתה, היא אהבתם, היא כתיבתם
מה שאתם רק רציתם (באמת) לא העזתם (אלא מה)
האמת היא פסיכולוגית, לא? והעולם - טיפול כולו
תחת פני השטח של האדמה.
אך מהו מה, מה, מה
בעולם הזה, על מה המהומה,
הוא עולמו הוא כל עולמה
(עולָלה הנעלם - ללא מלמול עוללם, אז מה אז מה
המעריצה הראשונה של כל מילה       שהוא המה)
בעולם ההוא עלמה ולמה
אמר הוא לה
מילה
הראשונה: אמא

הבריחה

חיתולים תלויים מעליךָ
מספרים את עברךָ
לאן שתלך
ילדךָ

הכול (תזרוק תשפוך תשיל מעליך תשליך) הכול
עטוֹף טוב, בשקית ענקית, פתח ת'פח, אך אף באשפה
גורי חתולים משתוללים מתגוררים לידך
ילדך

אל תכתוב אפילו כותרת

לכל דור
יצר הרע משלו
משורר - עצור
מה השארת אחריך?

שירה ניתנה במשורה
פורנו ניתן בשפע
לצְפות לצְפות - צו השעה
לא לכתוב - זו הבשורה
כבוש נא את יצרך

מה השארת אחריך?
הצואה והגבורה
מפיהן תצא תורה
________________
השירה שאחרי

לא, אין יאוש, יש לב ואיוושה
הרוח חלשה מכוח כלשהו
אך לחשה רחוק הוא

עוד ישָמע בעידן
בעתידן - נשמתן
בעשן השפעתן
תשפע שם
(שם, שם)

כן, מילדות דם וזמן
מקדמת עלייתם
לא חיכו לחנוכה
להדלקת המנורה
הם הכירו
גם הכירו
הומרוס
המקרא
האם מקרה
הכרותם בכפתורים מכרתים גרם במקרה
את פריחתם, ברגע קטן-מכוון-קצר (אף הכתב ליוון עבר). קורה, כחרוז נופל
בין הברונזה לברזל
הפרוזה מהשירה הרתה את התרבות התאומית
בו זמנית
הדויטרונומיסט
בא מהמפגשים בפוליס
האשקלונית, האשדודית
שאול מהפלישתים ידע
טרגדיה שאוּלה מבעד לשיטין
גוליית מהאיליאדה צעד שמוּאלָה
לדקלם את האודיסאה דלילה ידעה
ויהודה נולדה ויוון התהוותה
מהתנגשותן
לא,
לא ראו
לא קראו, לא שמעו
אך שמעו את לחישתן
מעבר לקווי אויב - הווייתן
שם - הזמן
שם, שם, הרחק, בעשן
שם הרוח עודנה לוחשת כקשת
למחשב בענן

(לב העולם)

הוא
מתדרדר, אחר יורד, ומתמוטט, נופל לעמק
אדום כגיהנום, צונח לתהום חסרת קרקע
ומתרסק, נכנס לפאניקה - אך עוד היום
הוא קם
ומטפס, עולה, ומזנק כשור המשתכר בזעם
טס וקופץ, אל על, ממריא למרומיו, כוחו כאל
הגרף נוגע בשמיו, כגן העדן הוא ירוק בוהק, וכך אליו
ומלפניו הלה מבוקר ועד ערב מתפלל
מינוס 2 אחוז
פלוס 2.2 אחוז

סוחר-סְחוֹר לקנותלמכור שנים
הוא כבר חש, ששם, בפנים
יש נפש
יש רגש
שם איש מרגיש - במחשב
ויש שהוא שמח, ככלב משתובב
ויש שהוא עייף, עצוב, או אף כואב
לשוק יש אישיות
לבורסה - לב רותח ונסער
נדיבה, אכזרית, נישאה, אהובה
ובלבבה מלאה אירוניה מוסרית
ילדה רעה שבתוכה טובה
שלכודה בתוך עצמה.
נשמה עצומה שם
נשמת כל העולם
שאף משורר לא שמע

פיוט לנעילה (פתיחה לאפוס של המאה ה-21)

סגור לנו שער בעת הנעילה
יום מסחר חלף עבר וכל עלילותיו
היכולות לפרנס אלף ספרים וסוחרים
כל יום יום הכיפורים - או הפתעת פורים
נשכחות בחשכת המחשב
שאת זכרונותיו כותב
אם לכם אין לב
לו - ליבה
אלף לילות בקרבֶיךָ
אך לנבליך וגיבורֶך בקרבך
קבר אחד נקבע
יודע יצר, והשמש בא
נבואה שעריך

סיסמת ה-hotmail האבודה

הלב מאבד
לא המעבד
דואל לוהט
עודו מגבה
אהבה שכבתה

גילוי שכינה חדשה (במעמקי החילון - קדוּשה)

"שוק ההון אוהב את האמיצים ושונא את הפחדנים והחמדנים" (-האיליאדה)

מדוע אין אפוס?!
היום אודיסאוס
היה סוג של בֶזוס
וסטארט אפ - גיזת הזהב
אך תקוות התכת יהודה ויוון (=המערב)
- חיבור הון התרבות בתרבות ההון - לטעמכם משכב-חטא מתועב
ומין הון להון, מתי מתה התרבות אם לא עכשיו

אימתָי
ירֶד שוב שָבתָי
ויגאל מִשגל שקר ורמייה
ממנו משׁיחינו עלה?
ירידה לצורך עלייה
לא רק במיטה/בקבלה
אלא אף בגרף המנייה
קדוּשת השוּק החדשה - ואלת הכלכלה
מהבורסה, לא מהאקדמיה
מניירות ערך בזויים, לא ממאמרים חסרי ערך בפרסומים מכובדים
תיוולד בינת העל העתידנית, המלכות המלאכותית מיום הדין
ממנה כולכם מפחדים

המניפסט של התנועה הפוסט-פייסבוק

מילים
נדירות הן הדירות
בהן מתגוררים המשוררים
שדבריהם אינם נדירים ומסתתרים
מסתודדים בינם מלדבר ברורות ומחוררים
לראות את האורות ממחתרת חפרפרות נבחרות
מציצים: אולי יצוצו מעליהם חצאיות
צועדות, או במילים: בחורות
הן הם בחורים

יצא! בחנויות הנבחרות והפתוחות
במכנסיים, לא נפרסם, נתכנס בלחם ובמים
בשפה פשוטה נספק שוב ושוב אישה אחת - בפת
ובלשונינו נסגוד - פות אחד, בשפתיים פשוטות: עוד, מעוד, מאוד מעוד (זה סוד שזה לא סוד)
ובחדר המיטות: נסגור
מכל אוצרותיכם המייגעים, עוניֶינו מעניין ומיוחד
מיניותינו מונוגמית, מתנת מומחיותינו - האחת
פיתוי פואטי - פאתטי, במקומותינו כה נפוץ לכן נכחד
שירתנו אינה טינדר למחליקים מילים: מינָה וימינה
שורותינו אינן סם-משכר הנגמע פנימה
בשאיפות גדלוּת
בנשיפות פשטות
דלות העולה על כל קישוט - כי היא כיבוד

ניקוד - מיקוד
המקדם לשיר אבוד
כל שרבוט וכל טעות
סופר - משורר
ומי סופר
פושע תרבות
לו זה עולה יותר
הזבל בזהב הולך ומסתתר
ושוב על אהבה בוסר ידבר
פתיות לא חסר
ופייסבוק יחבר
(קיר זה לא חבר?)
ואילו על טכנולוגיות אין לו כלום לספר
ומתקופתינו אף מכתב לא ימסר

באשר
כשמחיר הלחם יורד ערך השיר
יורד מחיר הסיר והבשר יורד
ערך האישה והשירה והאושר
כי אף העושר
הופכי לנדירוּת, גם הנִיקוּד
בנקודות לערך אמת מנוגד
בא גד - בגד, וישמן הזמן ויבעט
בתקופת
שפע ארורה
לא תנקוף בלי לכפות מחירה
מהרוח האנושית המפרפרת
ברשת                   נתפסת
יוצאת נשמתה באחד ובאפס

מחשב חושב, הקוראכותב אותנו - עתידנו עתידך -
התיאות לתרגמנו לשירה עשירה בשפתך
ממיתת נשיקה למיטת מִמשקך
                               שלך
                               ?

מילים עומדות למשפט

כשערך השירה
הופך הפוך
לעושר השפה
נמרוד, בעוני מרוד, ענייני
בשוק ההון הלשוני

את כל אתמוליהם
כותבים מתעללים, אומללים,
במעבד התמלילים עם מילון
אוצר מילים שמור בשם... לבעליו לרעתו
לקהליו, לעתידו. הוא לא נושם
במשפטו
והמחשב אֶל אינו - לא ירחם
אך את נוחה להתרשם

חוטאת בכתיבה

בגדה עם פרח (משורר, נורא)
אך כפתור אחד לא ידעה, מנורת
המסך דלקה והנורה
קלטה אף שידרה
לחבריו, ואף אנוכי, ידעתי, כתיבה
אך האהבה כבתה, כתבה

האחת

דבר אינו מחזיק מעמד בזמן הזה
ואף אני איני יוצא מכלל זה
בן זמני אני, בת זונה את
קונם לי מלכתוב אות עוד
אחת

סוף התנועה

ביושר וברון
אשיר: אין לי כישרון
לא אכתוב על כאב בכאב מעושה
ולא על כאב מעושה בכאב, מרוצה
כוחותיי נופלים, שורה אחר שורה
נופל אני מכם, ואף ממך, קוראת רעה
שואט בקרב החפירה, בשאון פרסות סוסים סומים
לא אטריד את העולם, כמוכם, בפרסומים
אכתוב קוד ואתפרנס בכבוד ולא בנס (מלא תלונות)
פֶרש פָרשיי ושורותיי לא אכנס - וכּן אשקוט
ולא אזרה זרעי לרוח כארבה
בתרבות לא אתרבה
אלא בברואת בשר כמותי
בריאת שד ולב ואוהבת אותי
ומדברת במשפטים
ביושר וברון, בחוסר כישרון, הכישלון הוא הניצחון

title: The_Great_Future_of_Israeli_Poetry


text:
7x4

שבע על ארבע - תוכן עניינים

שלושה ליקוקים לכתבי עת וליקוק אחד לאהובתי

1. ליקוק לתרבות וספרות
הוועדה להעצמת מורשת יהדות אשכנז
ההתגלות 2.0
החלוצים לפני הציונים
מדוע אצביע אגודה

2. ליקוק למשיב הרוח
מחווה לרב האלמוני
מחווה לרב אבינר
מחווה לרב אלון
מחווה לרב שג"ר

3. ליקוקים לכל הצדדים
ליקוק למטעם
ליקוק ל"הו!"
ליקוק להבה להבא
ליקוק עצמי

4. ליקוקים לאהובה האלוהית
שיר ראשון באלבום של הממותים
רצועת הבונוס
שיר הנושא
שיר סיום

טיפול פסיכולוגי בנושא

5. ניסיון לכתיבת שירי אהבה
ונוס
הידידה
ניסיון נוסף
להתחיל שוב מהמשותף

6. שירי שנאה
ראיון
פאנל
מאמר דעה
מכתב התאבדות

7. שירי קנאה
התנועה הירוקה של התרבות
אוקי סטיופיד
הלילה האחרון שלנו
דו"ח לידידה

אפילוג

המתמטיקה של החיים

שלושה ליקוקים לכתבי עת וליקוק אחד לאהובתי

1. ליקוק לתרבות וספרות

הוועדה להעצמת מורשת יהדות אשכנז

האשכנזים האמיתיים הם החרדים
האשכנזים שהם המודרים האותנטיים (לא כמוכם)
האשכנזים המיתיים, הדחויים, המודחקים (וכן - גם המתים)
המורדים האמיתיים

הם שמרו את תרבותם
הייתם מתים להיות כמותם
הם דאגו לתקציבים
כשעוד הייתם על העצים
הם היו כופים
הם לא שכחו את סבא שלהם
שלא היה דרווין, אלא היה רב
עם סבתא שלהם
ביידיש, הם שמרו על הלשון
והלשון שמרה עליהם
לא אכלו להם ולא שתו להם
כי הם אכלו גם שתו
למהדרין
הם לא בוכים שהם מהגרים
כי הגלות זה כאן
הם בוכים בתשעה באב
על עולם ציוני מדומיין
שנחרב
מזמן

הם לא מקופחים
כי הם לא רצו להיות שייכים
הם לא מלקקים לממסד (הו, כמה חצוף)
אלא יורקים לו בפרצוף
לא מקבלים את פרס ישראל
לא מתחננים להתקבל
הלשון שלהם שמורה
לתחת של אבותם
ולא של אבות אחרים
הם לא שולחים שירים
לתרבות וספרות
כי יש להם תרבות
ויש להם ספרות
הם יודעים להיות קבצנים
כדי לא להיות קבצנים
משנוררים בחומר ולא ברוח
ובכלל הם מבינים את ההפרדה
בין חומר לרוח
המשוררים שלהם לא רבים על שטרות
אלא נקראים כל בוקר בתהילים
ובשבת בהפטרות
השירה הנקראת ביותר בישראל
ודרך אגב גם הטובה ביותר
היחידים שיודעים בעל פה את הקלאסיקה
ולא מתעסקים בקקה
(כי יש להם ילדים)

הם לא מאשימים
כי הם לא מרגישים אשמים
ולא נבנים מרגשות אשם
מלבד של אלוהים האב
ההתמחות של העם היהודי
שהחילונים העתיקו לאב התרבותי
אובססיה של קורבנוֹת
שמוחלפות בתפילות
שמוחלפות בבכיות
העם הנודניק ביותר בעולם
עוד מתקופת המקרא

ההתגלות 2.0

מסתחררת ומסחררת הרשת הגדולה
התקשורת לא יכולה לשמוע את אדוניה
הלחם מתפורר, המרכז התרבותי לא מחזיק מים
המשוררים כותבים כמו פוליטיקאים
סבבי מינויים הם שירה צרופה
והפוליטיקה היא ספרות יפה
חזון מד"ב כלשהו ודאי קרב ובא

פרצוף עליון כביר, רופס
מתוככי ספר נשמת העולם המחוק
מעכיר את ראותינו, מהדס
בדיבוק -
הפייסבוק, הפייס!
חתול הבֶיצה ופורנו תרנגול
האזרח הקטנטן עם הראש הגדול
מנהל את העולם מהמקלדת, כבדו מוגדל
אווז הפיד המפוטם, מנענע בזנב לפי הקצב
את הכלב, יושב על כסא הכבוד
שופט בדין את הבריות
וזן בבוסר את אבותיו
עוד נזכה לראות
את התמוטטות המשטרים הדמוקרטיים במערב
ועליית המשטרים הצנטרוקרטיים של המזרח
הדמוקרטיה איננה הפחות
גרועה בשיטות הקיימות
כשיש פייס
בוק

ומי שקורא
יודע שזה לא חדשות
כל ההוגים הרציניים בהיסטוריה
הכירו את הדמוקרטיה
ואף אחד לא חשב שהיא חזון
אחרית הימים האחרון
להפך, הם הכירו את מחזוריות שיטות השלטון
עוד מאפלטון
המונרכיה הופכת לטירניה ונופלת
והאריסטוקרטיה הופכת לאוליגרכיה ונופלת
והדמוקרטיה הופכת לאוכלוקרטיה
שלטון האספסוף, ההמון
עד לחזרה לכאוס הראשון
חוזר חלילה העולם
בין מלחמות העולם
יחי המלך דוד לעולם
משיח עכשיו - הנצח הפך לרגע
ברוך אתה השם, בורא עולם - מטומטם, אבל חכו רגע
כי יום הרת עולם קרב בדין, וחברת הדגים
נלכדת ברשת חברתית, אבות צועקים
איפה המים? והילדים צוחקים
ממלאים פיהם אוויר, שותקים
מנהגי הדג, העתיקים
מוחותיהם ריקים
אך הם יהיו לראש
לא לזנב

כפי שתקשורת ההמונים בראה את הפאשיזם
כך הפייסבוק ישריץ את הפייסיזם
החיה שוב מתעוררת
נשרכת מהעמק
סיליקון

החלוצים לפני הציונים

החרדים הם המובילים
של הפוליטיקה הישראלית
הם ייסדו את מבנה המעמקים
שהחילונים רק מחקים

כשש"ס פרשה מהאגודה
זה היה נראה
שד עדתי מהעבר
ואילו כיום השדים
מכסים את כל שדה הראייה

הסוד הוא כזה:
כל מוסד אשכנזי
מכובד
ממפלגת השלטון ועד
העולם התחתון של השירה
צריך מתחרה מזרחית מקבילה
יותר ימנית, יותר מצליחה
והשגשוג של השנייה
לא בא על חשבון הראשונה
אלא להפך, כמו קסם, נובע
מתוכה
כמו שפן שחור
מתוך הכובע הלבן

לכן יתכבדו נא השמאלנים והרוסים
ויכריזו על הרוסים כמזרחים של האשכנזים
כי בעם היהודי
לא ישראל קובעת את ההצלחה
אלא הגולה

מדוע אצביע אגודה

הדרך היחידה לסיום הכיבוש
היא להצביע אגודה
להאיץ את הגידול הסרטני האקספוננציאלי
שיביא לסוף הסיוט הציוני

הדרך היחידה להתנגד לפייסבוק
היא להצביע אגודה
על שלושה דברים עומד העולם:
שמרנות, תרבות וילודה

2. ליקוק למשיב הרוח

מחווה לרב האלמוני

השם ירחם על מה שאתם כותבים
מחלה ידועה של ילדים של רבנים
היא חזרה בשאלה (מה לומדים שם בפנים?)
בתו של הרב המפורסם
סיפרה לי שהיא נאנסה
כשהיתה קטנה (אבא היה עסוק בתורה)
ושכבה בחצי שנה האחרונה
אחרי הגירושין
עם מאות אנשים, מחציתם דתיים - מחציתם ערבים (היא נאורה)
כולל עם בן הרב הידוע
שגם הוא התגרש והיה גרוע
במיטה, אבל עכשיו היא צריכה לספר לכולם
כי היא נדבקה במחלה
והיא אפילו לא זוכרת אותם
אז הנה כשירות למגזר הדתי
מודעה זו. אנא תרגמו אותה גם לערבית
כשירות לציבור בני הדודים
וכמעשה של אחווה
בין דתית

מחווה לרב אבינר

בחורות דתיות
עם ילדוּת של פגיעות מיניות
הן לרוב בלונדיניות עם עיניים כחולות
ככה מסקר מקיף שערכתי
הן שורצות באתרי היכרויות
חוזרות בשאלה כמובן
ככה שזה הציבור החילוני המנוון
אבל יש יתרון גדול
לבחורות שעברו פגיעה מינית
משהו השתחרר אצלן
איזה בורג שמקבע את המיניות הנשית
זה סקס אחר אחר אחר
אבל אסור לכתוב סקס
אז נכתוב ביאה
סיפרתי את זה לחברה והיא אמרה
שיש לי אומץ לומר את זה
אז בוא נראה אם יהיה לך אומץ
לכתוב את זה
אז בואו נראה אם יהיה לכם אומץ
לקרוא את זה

מחווה לרב אלון

אטרף מוצף בבחורים דתיים נשואים
יש אפילו חילונים שמעדיפים גברים דתיים
כמו חילונים שמעדיפים דתיות
הפרי האסור עובד גם לנטיות
הפוכות, אין כמו ירושלים לסטיות
וגן העצמאות התרוקן
מלבד ילדים חרדים
שאין להם אינטרנט ולכן
הולכים לשם כדי להיאנס
ועכשיו צריך להוסיף איזה מדרש מחודש
או איזו פורנוגרפיית פסוקים
רואים לך אלוקים
אחרת זה לא נחשב שירה
כי מנעד החוויה שלה חורג
מחירטוטי הראי"ה
כאילו עומק נובע מעומק המקור
ולא ממקוריות
אז נפתח את מאגר ספרות הקודש
או את פרויקט השו"ת
ונקליד את מילת החיפוש מקוריות
לא נמצאו דפים המכילים את הביטוי "מקוריות"
אז נפנה לחיפוש מתקדם
חיפוש מורפולוגי לא מדוייק
והנה ברוך השם בויקרא
ואיש אשר ישכב את אשה דווה
וגילה את ערוותה
את מקורה הערה
והיא גלתה את מקור דמיה
ונכרתו שניהם מקרב עמם

מחווה לרב שג"ר

הברית היא האלמנט השלישי
המחבר בין שני אנשים
בסווינגרס
הידוע ליודעים
זוגות דתיים צנועים
(הנמצאים בהסתר פנים)
שלא התנסו לפני הנישואים
מחפשים עוד שותפים
או שותף או שותפה
בהתאם להעדפה
של אחד מבני הזוג
שבן זוגו המסכן
מנסה לשמור את הקן
יחד עם הציפורים
הגוזלים והביצים
לרוקן, מבלי לשבור את הקליפה
של החיצוניים, כאן דימוי מהקבלה
של מי שלא מבין מילה
מהזוהר

פזמון חוזר:
אבל
ככה
מקובל

3. ליקוקים לכל הצדדים

ליקוק למטעם

טוב ללקק למתים
שמאלנים אוהבים נקרופיליה
ערבים מתים אפשר למלא בוויכוחי סלון
ולכן צריך להיות רדיקליים
כי תמיד אפשר לעקוף משמאל
ואסור לעקוף מימין
זה מסוכן
זה בשוליים
אבל אם תעקוף משמאל מקסימום
תגיע למסלול ההופכי מקסימום
תתנגש בנתיב הנגדי
ויגיד עליך מת
בעת מילוי תפקידו
על חרבו המילולית
שהיא עטו
אם לא סובלימציה למשהו אחר
שגם עליו שווה למות
ואולי הרבה יותר

ליקוק ל"הו!"

הו! ועוד הפעם הו!
כולם ביחד הו!
לחרוז עוד יש עתיד
תגיד מה
שלא תגיד

ליקוק להבה להבא

הפה והטלפיים בחלל
אני אומר גלקסיות וחור שחור
כמו שאחרים אומרים מילים גסות
קראתי יותר מדי אסימוב כשהייתי קטין
ראיתי את כל הפרקים של מסע בין כוכבים
לכן אני תקוע בתמונת עתיד
משנות השמונים
שנות ילדותי

פזמון:
אבל מבחינה פואטית
אני אוהב להתחכם
כמו ילד
חכמחכמחכם
הכי מוכשר בעולם
כלומר ביקום
סליחה בכל היקומים המקבילים
הכוונה ברב-יקום שמכיל את כל הילדים
האפשריים
לפי תורת הקוונטים
כלומר המיתרים
כלומר תורת העל מיתר
עליו אני פורט ושר
שר עליו
על שר
שר על
מיתר

העתיד מעורפל
אבל אני מעורבל
משהו כבר יצא נכון
יפרשו אותי כך שיהיה ניצחון
יגידו שהקדמתי את זמני
למרות שהקדמתי את עברי
כמו האנשים שחזו מכוניות מעופפות
בשנות האלפיים הכסופות
ולא את
האינטרנט

אני בונה על העתיד
שיהפוך את שירתי לטובה
מכפי שהיא היום בהווה
ופחות עצלנית

ליקוק עצמי

מרוב מחסור בקשר אנושי
מרוב צורך באישור נשי
הפכתי לטרחן זקן
מטריד כתבי עת ב"יצירותיי" ומתעצבן

הייתי רוצה לשכב עם משוררת מבוגרת
לענג מישהי חכמה ממני, פי שניים
לדעת יודעת, מוכשרת כמו שדיים
אבל כדי שהמודעה הזאת תתפרסם
בבמה הרלוונטית
אני ממשיך עורכים להטריד
בחרוזים מסורסים ובבושות כבושות במלפפונים
איומות
כסובלימציה של הטרדה מינית
ומבקש להתפשט על במות
מחפש משוררת גרושה
שתעטוף אותי בדיבור אישה
תסובב אותי על אצבע
שאוכל ללקק וללקק
כמו כלב
ולהפסיק לחזר
על הפתחים
עם הלשון בחוץ
והזין בפנים
שהפך כבר לאיבר פנימי
מרוב הפנמה של הקונבנציות
מרוב שליקקקתי עצמות של אחרים
ולא צלע אחת
מבשרי
הלוואי שהיו דוחים אותי
בגלל שלא הייתי מקורי
שהיתה רק בעיה בצורה
של חריצת שילוש הלשון
ולא ברוחב, בעומק ובאורך שלה
יכולתי להניעה לכל הצדדים
אך לעולם לא אגיע עמוק בפנים
הגודל כן קובע
מה לעשות שהידיים יותר ארוכות
לוחצות ומשחררות מיילים למרחקים
אם אלוהים היה מאפשר ליקוק עצמי
זה היה סוגר מעגלים קצרים
ופותר את כל הבעיות, כמו עיגול
אז אני שולח לו הצעת ייעול
אני מניח שלפחות הוא קורא, נכון?
או שגם הוא כבר הפסיק לקרוא
שירה
בעצם זה מסביר הכול

4. ליקוקים לאהובה האלוהית

שיר ראשון באלבום של הממותים

ממותה, עכשיו שנפרדנו לתמיד
יש לי הברקה מתוקה
בואי נקים ביחד להקה
ונקרא לה הממותים

ואם בריאיון בעיתון
ישאלו למה בחרתם
בעצם בשם למה
קראתם לעצמכם
נספר שפעם רבנו
במיטה
תמיד היינו
במיטה
ואת אמרת שאתה
לא פיל בחנות חרסינה
אלא ממותה
ואחרי כן כשעשינו אהבה עדינה
קראת לי לראשונה
ממי
ואני שאלתי אם ממי
זה קיצור של ממותה?
ושנינו פרצנו בצחוק הורס
ושוב הרסתי את הסקס

מאז קראת לי ממותוש
ואני קראתי לך ממותה
הטעם של המילה הזאת על הלשון
כמו מי שקורא במשחק: יש אלוהים
בא לי לקרוא: יש שפה פרטית
ויטגנשטיין טעה

רצועת הבונוס

תמיד אמרת שאני יותר מדי מדבר
לפחות שאני אדבר
עם הפה הנכון
פילוסופיה של השפה
ופילוסופיה של הלשון
אתה יודע מה אני רוצה
הפות שלי רוצה להחליף
מילה
עם הפה שלך

תמיד רציתי לשון של משורר
בין הרגליים
מי ששולט בלשון
שולט ברגליים
ומי שלא שולט בלשונו
הרגליים שולטות בו
מישהו יכול לדמיין את אבידן
מעניק סקס אוראלי
הגדול המוסכם האחרון
ואילו הגדול האחרון הלא מוסכם
מעניק ריאיון
הילד הכועס
של עולם הסקס
בלי סמים, בלי רוק
ובלי בלוטות הטעם
ומה באמת הטעם?
זו השאלה
מה אבידן היה עושה בעידן
שבו גבריותו
פועלת נגד שירתו
כשהגבר מפגר
כמו קוף אחרי האישה
והמשורר אחרי השירה
שגם היא השתחררה
כמוך ממני
מה באמת הטעם?

אני צריך לכעוס
פחות
ולאהוב יותר
רציתי לכתוב שירי אהבה
ובמקום זה שוב מקנטר
לא יוצא מבטן בטנה של הפגיעה
מי שענה ליונה במעי הדגה - הושיעא נא
יש לי רק עוד שני שירים
בואי לא נבזבז אותם על אחרים

שיר הנושא

אז הנה התשובה:

יותר מתוק מהשפתיים
יותר עסיסי מהשדיים
סופסוף סותם לי את הפה
יותר נמס
מסקס
יותר מסקס
נמס
ועכשיו אין טעם
אפילו לכתוב לך
סמס

אני מצטער שפגעתי כשנפגעתי
מצטער שלחצתי כשנלחצתי
שהסתכלתי על המחיר
שמעולם לא כתבתי לך
שיר

אני לא יודע לכתוב שירי אהבה
משהו חסום בנפש
עולם הדימויים מת
והוא לא מאמין שיש
נפש והיא לא מאמינה
שיש אמונה
האם אפילו אלוהים
מסוגל היום להאמין
בעצמו
האם הוא יכול לכתוב
שיר שהוא לא מסוגל לכתוב
ועוד יותר, האם הוא מסוגל לברוא
שיר שהוא לא יכול לקרוא?
השואה לא הרגה את השירה
אך כן רצחה את המטאפורה
עשן, עננים, שמיים, שקרים
גם הדימויים המקוריים
נולדים מתים
הקצה הפורה ביותר של הלשון
נחתך
ומה יספק אותך?

בעולם הדימויים המתים
בארץ ישימון אכזרי
במדבר הלא ממשי
בחורבן המקדש האישי
בחול רב כזרע, בין הבתרים
של הרים של גרוטאות של שורות
ללא עקבים ולכן ללא עקבות
בלי מה להכניס לפה
אני לא מאמין
שהגיע הרגע לומר שלום
וכל הזמן דוחה אותו בעוד מילה ועוד מילה
אז יאללה.

אני לא רוצה שנהיה בקשר אחרי מה שהתגלה
תסלחי לי על הגלישה לצורת כתיבה מגוחכת
ידעת להיות מדהימה וגם איומה, ונוראה
אבל אני רוצה לזכור אותך מאירה
דינאמית כמו הירח
טמפרמנטית כמו השמש
ומפזרת תקווֹת שווא
כמו הכוכבים

שיר סיום

רצינו להתחתן, ללדת ילדים
ממותים
ביקשת שאתקן לך את המחשב
שאציל אותו מהמתים
ותוך כדי תיקון הירואי אני תופס
בחיים לא ראיתי מחשב שקורס
ככה
שהבאיוס עצמו נהרס
זה וירוס
זה תולעת מהגיהנום
ותולעים כאלה לא סתם מקבלים
אלא אם גולשים
לאתרים הכי מסוכנים
בכל העולם כולו

ואני נכנס ללוגים
בימינו הכול רשום
תיקנתי את המחשב שבועיים
ולא חשדתי בכלום
והנה אני רואה שאת נכנסת
לאתרים הפורנוגרפיים הכי קשים
סטיות שלא ברא המין האנושי
סקס עם ההורים, עם ילדים
כל הזמן מחפשת אבא ובת, ילדות עם קשישים
והכי הרבה - סקס מרובה משתתפים
גברים גם נשים
ואז אני מגלה שיש לך גם חשבון
אפשר לשמוע ברקע את הקיר מתרסק בשאון
באתר לחילופי זוגות
כותבת שאת דו מינית
ומחפשת להצטרף לזוגות מנוסים
שיודעים מה שהם עושים
ושיש לך כבר ניסיון מפורט
באירועים פרטיים
וגם ניסיון מועט
באירועים רבי משתתפים
ואני מסתכל על התאריכים
מפחד שהדמעות שלי יחדרו לתוך המקלדת
ויהרסו את המחשב
ולעולם לא אדע
כי קצר בחומרה
לא ניתן לתקנה
לעומת קצר בתוכנה
שם אני אביר שמציל
מערכות הפעלה במצוקה

ואני רואה את השעות
כל פעם פחות
מ24 שעות
אחרי
שאת
מביטה בי במיטה
ואומרת שאת אוהבת אותי, ממותה
ואני הכי מתוק בכל העולם כולו

טיפול פסיכולוגי בנושא

5. ניסיון לכתיבת שירי אהבה

ונוס

כל פעם שראיתי אותך
אפילו אם את רק חוזרת מהשירותים
אני מגלה שהספקתי לשכוח
כמה את יפה, ומבקש הפסקה בדיבורים
כדי לבהות
ונמאס לך מזה מאוד
ואת עושה לי פרצופים
ומוציאה לי לשונות
אבל לא מצליחה לקלקל לאלוהים

ואת אומרת שאני יותר מחמיא
מגברים אחרים
ואני שואל אם זה מפריע
ומתנצל כל פעם שאני חייב לומר
ובתוכי אני מקווה
שאני לא יותר מכוער
מגברים אחרים

ואני כל הזמן קורא לך ונוס
ואת אף פעם לא קוראת לי אדוניס
אולי כי את לא יודעת
ואולי כי את כן יודעת

ואני עושה את עצמי ישן במיטה
כדי להציץ לך מתפשטת
לפני שאת הולכת לאמבטיה
כמה אני שונא את המגבת
החלום הכי מעורר בחיים
בעיניים כמעט עצומות
ואת אומרת אתה ער?
ואני ממלמל משהו
מתחת לשמיכות
בזמן שאני בוער

ובבוקר אני מתעורר
ויש לך ריח רע מהפה
ואני חושב שאין עוד אף אחת
שהיתה מושכת אותי ככה
שלא אכפת לי מהריח הזה
ואני מצחצח שיניים שבע פעמים ביום
כי אני מפחד שגם לי יצא גיהנום
מהפה
בדיוק כשפיך היפה -

ואני יודע שאת לא אוהבת אותי
כמו שאני אוהב אותך
ושאת לא נמשכת
כמו שאני נמשך
ושהיו לך חתיכים
רק שהם היו חזירים
ואני חוזר מהקניות
ומביא לך כלניות
רק שאת לא מבינה רמזים
או שאת דווקא כן מבינה
ומגדלת אותם בעציצים

הידידה

את אומרת שאת לא מוכנה, יכולה, מסוגלת
שנחזור להיות ביחד
כי את לא מוכנה, יכולה, מסוגלת
להיפרד ממני שוב

ואני מתווכח אתך על זה
ואז את אומרת אתה רואה
איך אנחנו מתווכחים
ואני אומר אבל זה לא פייר
כי בגלל זה אנחנו מתווכחים
תמיד את
מייצרת ביורוקרטיה קפקאית שלמה
במיטה אחת

עזבתי כי חשבתי
שיעבור הזמן
ואצליח להפסיק לאהוב אותך
אבל אני כל הזמן
חושב עליך
זה לא גמילה, זה צום
תסכימי שנאכל היום?

ובסוף את נשברת
בסוף את אומרת
שאת כבר לא אוהבת
אותי יו-
ואני מנתק
יושב בפנים במכונית
ורואה אותם בחוץ - הולכים
מחזיק בידי את פאר היצירה הטכנולוגית
האנושית
ויודע שאף מספר
שאלחץ
אף דבר שאומר

כלב בניסוי פבלובי שהתקלקל
זכרונך בי מצלצל ומצלצל
ואין למי לענות, בואי לא
נשאר בקשר, בואי
לא
נדבר, בואי
לא
נכאיב יותר

שיניתי את הצלילים
של המיילים והצלצולים
כדי שנפשי תפסיק להינמס
כל פעם, טיפשי, מספאם בסמס
כל שיחת מכירות מקבר רחל אליי
כל הודעה גנרית, עדכון פרטיות
אולי זאת את, בטעות
דו נוט ריפליי

ניסיון נוסף

את, זה לרוב מתחיל באת
ואני, תמיד הייתי חנפן עלוב
אי אפשר כבר
לכתוב שירים רומנטיים
כי אנשים כבר פחות תמימים
ופחות מאמינים
הם חילונים של אהבה
שמתה אחרונה
אחרי מות האדם
של המאה ה20
ומות האלוהים
של המאה ה19
המאה ה21
תהיה המאה של מות האהבה
עוד המצאה, פיקציה
עוד אידאולוגיה שעברה פרסוניפיקציה
אנשים יותר מדי יודעים
על מערכות יחסים
ועל מין, ועל מוח, ועל גירושין
ובכלל, הרומנטיקה כאידאולוגיה גוססת
הז'אנר שלה הרומן מת
והופעתה הוורודה בסרטים הוליוודיים
רק מוכיחה שהפכה/ממוזה-חיה=לנוסחה
כבר אין יותר קומדיה רומנטית
ורצח על רקע רומנטי
הפך לאלימות נגד נשים
נפסל לביטויים אמנותיים
כמו שלא ניתן יותר לכתוב שירים דתיים
או קומוניסטיים, או פוליתאיסטיים
לפעמים, מוות של צורת הרגשה
הוא מוות של צורת שירה
והפיכתה לקלאסיקה
לא נגישה
ליצירה
חדשה
לכן כשאת אומרת לי שהאהבה מתה
את טוענת טענה מטאפיזית
כי עברה כבר שנה
ואני עדיין אוהב אותך

להתחיל שוב מהמשותף

יש משהו משותף בטמפרטורה של הנפש
הגבוהה מאוד. וזה נדיר לפגוש
אחת כזאת.
בחורות סגורות גורמות לי לכעוס
לנסות לפתוח אותן באובססיביות
יותר חשוב לי להפשיט אותן נפשית
מפיזית
אני מאבד את הסבלנות לטובת פזיזות
ומפרק אותן בחקירות לחתיכות
וללא חתיכות, נשים שלמות
גורמות לי לחפש את הסדק
ממנו ניתן לשבור בנאדם
זו ההתמחות שלמדתי בבית
ואיתך זה לא היה
בתוכך יכולתי לשחות
ולעשות את הריקוד שלי
בתוך הנפש שלך
ובתוכן אני שובר את הקירות

את צודקת שאת לא
רואה לנו
יותר דברים משותפים
הדברים המשותפים כל כך עמוקים
שלא רואים אותם
ולכן הקשר נגע
בתהומות
תעני לי כי אני שומע
שומע שומע שומע
את ההד של עצמי
והחושך הוא הדבר הוודאי היחיד
האם אני בתוכך?

את יותר קשה מהשירה
אל תתרגזי על כל מילה ופסיק, שאני כותב
גם אם זה לא בדיוק,
במקום הנכון
תמיד ידעת להיות השילוב הנכון
לא כמו אחרות
שחשבו שאני יודע מה אני עושה
או שאני לא יודע כלום

הבעיה היא שאני באמת לא רוצה
לדבר עליך
כי זה יסגיר דברים
(יתכן שאחרים קוראים)
ועם חצי קשר
מה נשאר בפה
כמו חצי תולעת

בואי נאמר שהיית משוגעת
רגשית (ואילו בשאר - נורמלית)
כשם שהייתי חולה מחשבתית (אך אחרת - רגיל)
ורגש נורמלי ומחשבה משוגעת
לא הולכים ביחד ולא הולכים ביחד
רגש משוגע ומחשבה נורמלית
לכן רק ביחד יכולנו להפוך לשני אנשים
מחוברים בהצלבה
אחד לגמרי נורמלי, ואחד מטורף
וכשהשני היה כותב שטויות
הראשון היה זורק אותם לפח
עכשיו המנגנון יצא משליטה
ובמקום לדבר אתך
אני כותב במיטה
את מבינה שהרגש הפסיכי
במקום להפוך למילים פסיכיות
היה יכול להפוך לסקס פסיכי?
בלעדיך אטריד את כל העולם
את תוך תוכינו אשלח לכולם
במקום להשתולל בתוכך
מה אעשה

מה יחליף את האהבה?
נו,
מה החליף את אלוהים?
האדם. ומה החליף את האדם?
הרגש, ובמרכזו המין, ובליבתם - האהבה
ואת האהבה תחליף
המחשבה
העידן הנוירולוגי בא
לכתוב שירי מחשבה
זו המשימה של השירה
כבר לא להיות צורת רגשות
אלא לתת צורה למחשבות
זה רק שלב ביניים הניסיונות
אולי צריך להתחיל
ממה שמפריד

6. שירי שנאה

ראיון

ובכן, הרעיון לכתוב טקסט
שמשלב דת, מדעי המוח וסקס
לא נולד במהלך טקס תפילה, או הרצאה, אלא דווקא באמצא הביאה
באחד
מרגעי חוסר המודעות התענוג המוחלט המופשט
כשהמוח ריק בקרבי, והשולטת שלי בי בי בתוך תוכי
פתאום נזכרתי בביבי
מקרה כזה יכול לא פעם לעצבן, להרוס סקס שלם
אבל לי היתה דווקא הארה, הכול הסתדר
בשנייה
ואילו השולטת
מצדה, מייד
שמה לב ועברה
לגירוי האגרסיבי הישיר ביותר
והעבירה אותי לעולם אחר
אבל כבר אז, כשהבנתי שאני שוב נכנס, ללא שליטה
למצב של חוסר הכרה
ידעתי שלא אשכח את אותה מחשבה
והתמסרתי לה כל כולי שלה, נהנה מהעונג הכפול של הידיעה
וחוסר הידיעה

כי באותו רגע הבנתי מה ביבי עושה עם שרה
וכל המציאות הסתדרה
הרי מי שלא פגש בצדדים מסויימים של עולם הנפש
לעולם לא יבין דבר במהלכים מסויימים של ההיסטוריה
שדווקא בהם נעשית ההיסטוריה
המציאות תראה לו בלתי שפוייה

כי יש באמת עולם נפשי מיני סודי
שלא נגיש לאנשים רגילים
ועד שלא פגשת כזאת אחת
לא אכלת מעץ הדעת
אין לך מושג
וגם לא יכול להיות
מושג לך

הרי ברור לכל מי שזכה בחוויה האלוהית
או על כל פנים הלא אנושית
של אהבה עם אישה
בעלת הפרעת אישיות גבולית
שיש אנשים שעליהם כללי המשחק לא חלים
וכל מי שקצת מבין בבורדרלייניוֹת
קורא ממרחקים אסטרונומיים
מה ההפרעה של שרה
כי עוד אפלטון ידע שהאותיות הקטנות של האדם
מוגדלות כמו בטלסקופ דרך המדינה
מי שחי במדינה מכיר אינטימית את השליט
יותר מאת הנפש הכי קרובה לו אישית
אופיו מוגדל פי מיליונים
וכל המדינה לובשת את נפשו בגופה
אנו חודרים לעומק נשמתו של ראש הממשלה
יותר מלזו של בת זוגנו
ולכן אנחנו גם סובלים ומרגישים בכל חולשה
יותר מאשר לו חיינו איתו כאישה

ככה למשל אי אפשר להבין את השואה
בלי להבין את תאוות המחיקה
רק מי שחי עם מישי בעלת אובססיה מינית אנאלית
לניקיון מוחלט, לטוהר
רק הוא יבין את היטלר
האימה מיהודים עכברושים
והנוירוזה האלימה למרחב מחיה נקי
להיטלר, סטלין, מאו ואחרים, לא היתה מיניות נורמלית
אנשים מיוחדים שהם סטיות תקן של ההיסטוריה
הם הרבה פעמים סוטים
וההיסטוריה היא מאבק בין סטיות מיניות
בקנה מידה עצום, מעצמתי
אבל עד שלא פגשת את הסטייה הנכונה
לא תדע, לא תגיע להבנה

כי זו לא רק המשאבה של האישה הגבולית
שגורמת לאדם לדרייב להיות ראש ממשלה
יש כאן אלמנט נוסף, שיושב עליה ועליו
וזה מערכת יחסים מינית של שולטת ונשלט
והשילוב בין שני המנועים המיניים התרמוגרעיניים הללו
הוא שיכול ליצור את אחת מהמערכות המיניות המטורפות ביותר
שידע אדם כלשהו בהיסטוריה
כשהתענוג נמתח עד סופה האינסופי של התודעה
כשהנשלט שולט על מדינה שלמה

איך לא הבנתי את זה
הוא לא ראש ממשלה
למרות שרה
אלא בגללה

שולטת שהיא בורדרליינית
זה מה שמדינה שלמה לא הצליחה לפענח
הדימיון האנושי כלל לא מסוגל לתפוס את עוצמת החוויה
הנאה חסרת גבול שנמשכת כבר עשורים
שיוצרת להנעה חסרת גבולות, וכל המדינה היא רק עוד מכשיר משוכלל
להבאת המיניות האנושית לגבול העל-אנושי, האלוהי, העל-אלוהי, שלה
יותר רחוק משצעד אדם
אולי אי פעם

ביבי אני מקנא בך
ולא בגלל שאתה ראש ממשלה

פאנל

הם הזמינו את המנוול מח ברברי
מחבר קיצוץ חולדות הענושות
בעצם, מה אני מפחד מתביעת דיבה?
הם הזמינו את יובל נח הררי לעימות

וקורצווייל הצעיר, שכולם קראו לו קרצי
הציג אותו והעיר: מי שנמצא לצדי
כמעט לא צריך הצגה
אבל אולי בכל זאת צריך הצגה

יושב לידי השרלטן האקדמי
הנוכל האינטלקטואלי הבינלאומי
שעם התדרדרות האקדמיה עד עפר
ניתנה לו פרופסורה על הישגו הגדול במחקר
של כתיבת רב מכר
פסוודו מדעי, כמהלך יחצ"ני של הפקולטה
וכן על הישגו הוודאי בהצגת שטחיות כעומק
והונאת ציבורים רחבים, שליש או רבע משכילים
המעוניינים בג'אנק פוד אינטלקטואלי
כתחליף אינסטנט לידע כללי

על רמתו ההיסטורית של הספר
ניתן לשאול כל היסטוריון בתחום התמחותו
ולגלות שהר פרופסור מדבר שטויות
או סתם מעתיק ללא ציון מקורות:
ספרו מלא דברים נכונים ומקוריים
אך מה שנכון איננו מקורי
ומה שמקורי איננו נכון
אך עדר הקרנפים מפחד להידרס בידי העדר הגדול יותר
של הקופים
כמו שהררי אוהב לקרוא לקוראיו, להנאתם הרבה
כי השאלה המעניינת באמת
היא מה גרם לספר
להפוך לרב מכר

הררי איננו טיפש, אלא רמאי
במיטב המסורת של החוג להיסטוריה
הוא מתחזה למדע, ככסות לאידאולוגיה
האישית שלו, במקרה הזה, מדובר בבודהיסט
עם הטייה בוטה, במקרה הטוב
מדובר בסיפור ההיסטוריה מנקודת מבט בודהיסטית
אבל במקרה הרע, וזה המקרה הזה
מדובר בכתב תעמולה מיסיונרית
שמתעטף באיצטלה מדעית אובייקטיבית

בשלב הזה, אפילו הררי המנומס מנסה
להגיב והקהל הקורא קורא: תן לו להתבטא
קצת איזון, זה קצת בוטה. אבל קרצי קופץ
מטפס גבוה גבוה על העץ:
מי פה קרא את הררי?
כולכם שמעתם אותו נואם - ספר שלם
עכשיו תורי
כי השאלה היא לא המבולבל מח בערי
אלא הקהל העברי

הנה, למשל,
אתן לכם קיצור תולדות משלי,
לא פחות מדעי (ותגידו לי):

מה שמבדיל בין האדם לקוף
זה המהפכה הדתית
מוטציה שחלה לפני 70,000 שנה
גרמה למוח יכולות דתיות
שנתנו למין מסויים של קוף
יותר ויותר יתרונות, שיתוף פעולה בקבוצות
נדידה, תכנון, פולחן, תרבות מילולית, אמנויות
ככל שהמוח פיתח יכולות דתיות יותר גבוהות
עד שרעיונות דתיים חדשים, אליליים ולא שמאניים
יצרו את המהפכה החקלאית, שהיתה בעצם מהפכה תיאולוגית
של המצאת האלים, והחברות הקדומות
הלכו ופיתחו דתות, שאיפשרו מורכבות חברתית
והמובילה בהן היתה היהדות, סינתזה מקורית
של מצרים וארם נהריים, שבגרסתה הפרוטו-מקראית
המציאה את האלפבית בסיני, כטכנולוגיה פולחנית
ובגרסתה הפרוטו-אברהמית המציאה את הכסף, השקל שעונה על הכול
שהאמונה בו נסמכת על רעיון האמונה הדתית
והתפשטות האמונה באל יחיד
היא הגורם המרכזי בצנטרליזציה של העולם בהיסטוריה
המונו-עולמיזם הוא הגלובליזציה
כמו המניע המסיונרי שהפעיל את הקולוניאליזם וכיבוש האמריקות
הדתות הגדולות איחדו את העולם למערכת של אמונות דומות
בהתחלה היהדות העשירה את המזרח התיכון
שהיה האזור המוביל תרבותית בעולם
ואז בגלות היא העשירה את תרבויות בבל ופרס שהפכו למובילות
ואחר כך את האימפריה הרומאית שכבשה את יהודה והפכה למובילה
והתחזקות יהדות המזרח הפכה את המוסלמים למובילים
והתחזקות יהדות המערב הפכה את אירופה למובילה
בהתחלה ספרד ופורטוגל ואחרי הגירוש הולנד
והרשת היהודית של הלוואה בריבית ומערכת הלכתית-משפטית-כלכלית-לשונית בינלאומית
היא שהולידה את הקפיטליזם באירופה
עד שלפני כ500 שנה רעיונות יהודיים קבליים הביאו לרנסאנס ולמהפכה הדתית הבאה:
המהפכה החילונית
שידועה גם כמהפכה המדעית
והסיבה שדווקא אירופה כבשה את העולם - זה היהודים
ובמאה העשרים מלא מהפכות יהודיות ממוחות יהודיים
הקומוניזם, הקפיטליזם, הפמיניזם, כולן דתות שיצאו מהיהדות כמו האיסלאם והנצרות
אפילו הנאציזם היה תגובה ליהדות, וקרה כי דרווין דווקא לא היה יהודי, אלא התפתחות ספונטנית
והנה אחרי המהפכה הדתית, והמהפכה התיאיסטית, והמהפכה החילונית,
אנחנו כיום במהלך המהפכה הגדולה מכולם
המהפכה המשיחית
ועכשיו ארצות הברית היא המעצמה התורנית בגלל גולת יהדות ארה"ב
ובמשך זמן מה רוסיה נתנה לה פייט בגלל יהדות רוסיה
ויש גם דברים שאנחנו לא יודעים להסביר בהיסטוריה
האנומליה הגדולה בהיסטוריה האנושית היא ישראל
איך יש פה כל כך הרבה יהודים והכול חרא
יש תיאוריה שגורסת שיהודים זה דשן
אבל האמת היא שאנחנו פשוט לא יודעים

הררי כמעט מחייך, אבל קרצי כמעט מרביץ לו:
השאלה האמיתית
היא למה אתם צוחקים
למה הקיצור תולדות היהודי
נראה מגוחך - מופרך - מגמתי
כלל לא מועמד להסבר מציאותי
ואילו את קיצור האנושיות הבודהיסטי
שהוא לא פחות לא מבוסס, סובייקטיבי ואינטרסנטי
אתם אצים רצים לאמץ כנראטיב
ומפיצים את התנ"ך החדש
כאילו היה ספרות דתית

ועכשיו קרצי לוחש:
יש קמפיין בארץ
החילוניות איננה מצב סטטי טבעי - של חוסר אמונה
זו תנועה של חילון, שנמצאת כל הזמן בתנועה
כבר כמה מאות שנה
שכל פעם מחלנת נגד הנחותיה הקודמות
החילוניות היא כמו האמנות המודרנית
שמתקדמת משבירה לשבירה, כולל שלה עצמה
כל פעם לחפש ולנפץ את הנחות היסוד, בכל פרה יש קדושה
ובמובן הזה הררי הוא לא מדען, אלא אמן (פופ אמנם)
שבזכות יכולותיו הפילוסופיות הירודות
מזקק בחוסר מודעותו את רוח הזמן
כמו הרבה אמנים
שהם אינם חושבים דגולים

הררי הצליח בשיח הישראלי
דווקא בגלל שלילתו התשתיתית
של הדת, ובפרט היהודית
בזכות זה שהוא בודהיסט
קמפיין אנטי דתי לא מנקודת מבט הומניסטית
שזה כבר החילוניות הקודמת, הליברלית
אלא מנקודת מבט פוסט אנושית
שזו כבר החילוניות הבאה, הקצת יותר רדיקלית
לכן חשוב לו להכליל
את האידאולוגיות השונות כדתות
כי בהתחלה היה החילון נגד תורת ישראל
באמצעות הדגשת ארץ ישראל
ואחר כך היה החילון נגד ארץ ישראל
באמצעות הדגשת עם ישראל
ועכשיו הפרויקט הוא החילון נגד עם ישראל
נגד תחושת המיוחדות
להיות כמה שיותר חילוני
זה לא להאמין
לא רק בדת היהודית, או במדינה היהודית, או בתרבות היהודית,
אלא גם לא להאמין בעם היהודי
שבזה אפילו חילונים האמינו, למשל במוח היהודי
ומה יותר חילוני מלהאמין
שאתה קוף שמספר לעצמך סיפורים
שלא רק שהיהודי לא מיוחד
אלא גם האדם לא מיוחד
עד שלב החילול הבא
החילוניות הנוירולוגית
ודי לחכימא

אבל לא יעזור לחילונים
יש סגולה דתית עמוקה ביהודים
הררי מצליח, ועכשיו גם בעולם
כי הוא איש-דת חילוני
מבשר בשורה דתית חדשה להמונים
מארץ היהודים

והם מאמינים

מאמר דעה

השמאלנים חושבים שאם
הם רק ילקו מספיק את היהודים
יאמרו להם שהם רעים
ולא מוסריים
העם יקשיב להם

רואים שהם פשוט לא יודעים
כלום על גידול ילדים

אי פעם מישהו הקשיב לאחר
שאומר לו שהוא לא בסדר?
הלקח המרכזי מהתנ"ך
זה שאפילו אלוהים
לא מסוגל לחנך יהודים
העם קשה העורף בעולם
לומר לו שהוא רע
רק הופך אותו ליותר רע
מה שהצליח בסוף עם היהודים
זה לשכנע אותם שהם טובים
הכי טובים, הכי מיוחדים
ואז הם התחילו למות כמו זבובים
על קידוש השם

העם מקשיב למי
שאומר לו שהוא מוסרי
ולכן אסור לומר לו שהוא לא מוסרי
אם השמאלנים היו רוצים לסיים את הכיבוש
הם היו אומרים שהכיבוש מוסרי
ושכך היה נוהג כל עם בעולם
אבל מכיוון שיהודים יותר מוסריים
מעמים אחרים
מאחר שאנו יותר טובים, מכל העולם,
אז אנחנו צריכים לנהוג אחרת
מכולם

אבל זה כמובן לא יקרה בחיים
כי השמאלנים הם יהודים טובים
והדבר שגם הם היו הכי רוצים
זה להרגיש שהם יותר טובים
מאחרים
ולומר:
אמרתי לכם

מכתב התאבדות

בוודאי תתהו למה התאבדתי
תעלו השערות, מתוך געגוע, זעזוע, שעשוע או שעמום סתם
אבל מכיוון שרגע לפני המוות אין לשקר טעם
אומר לכם את האמת

תיכנסו לויקיפדיה קטגוריה:מתאבדים
שימו לב מי המובילים
מתאבדים:סופרים ומשוררים
לפעמים גם שואלים
האם היית מוכן לוותר על עשור מהחיים
תמורת כתיבת יצירת מופת שתחיה אחריך
השאלה נשמעת לי מטופשת
אני הייתי מוכן לוותר על כל החיים
אבל יש גם דרך הפוכה להסביר את הובלת הכותבים
בקטגוריית מתאבדים לפי מקצועות
לא כסימפטום, אלא כסיבה
כי לכותב יש סיכוי גדול בהרבה
שישימו לב אליו
אם הוא לקח את חייו
שימו לב למקום השני
מתאבדים:פוליטיקאים
ולריבוי הכותבים שמתאבדים בגילאים
לא צעירים, ולעיתים מתקדמים
כשכבר עשית את מה שעשית
ועכשיו השאלה היא רק התהודה
האם התוספות שתכתוב, ולא מהמיטב
שוות את מכפיל הכוח של כל מה שכתבת?
בשלב מסויים, זה מהלך רציונלי בקריירה
של מי שהקדיש את חייו לספרות
שלא לדבר על הילת האותנטיות
והטענת כל מילה במשמעות
ליוצרים תמיד שווה למות

ואילו אצלי השלב הזה בא מוקדם
כי יש רק דרך אחת בעולם
שכל מה שכתבתי בכלל יגיע לעולם
כשזה עוד רלוונטי אליו
כי בניגוד למה שחושבים
על אמנות שמכוונת לנצח
יש חשיבות גדולה, עצומה
להיות חלק מהשיחה של זמנך
ולא כשבטל קורבנך

(שלא לדבר על החיסכון במגע
עם עורכים, מבקרים, מראיינים, קולגות ויתושים)

וזוהי צוואתי האמנותית:

משירה שהיא טיפול פסיכולוגי
לשירה שהיא טיפול פילוסופי
משירת טיפול באדם
לשירת טיפול בתרבות
מדינאמי לקוגנטיבי
מאבאמא לסבא וסבתא שלך
העברת הכוח בחזרה
מההורים למורים, מההווה לעתיד
משירת הילד לשירת הנכד - והתלמיד
משירת האהבה לשירת השנאה הקנאית
מהבכיינות ומרד גיל ההתבגרות
לַהוראה והלימוד
מי לא שונא את בית הספר?
ודווקא זה מה שהופך אותו לחכם
האהבה, כמו פאואר פוינט,
עושה אותך מטומטם

ובאשר לצוואתי האישית,
אני מבקש שהלווייתי
תעבור מתחת לבית אהובתי
וכולם יצעקו לה מלמטה
(כולל החברא קדישא ונושאי המיטה):
בת אלף זונות

7. שירי קנאה

התנועה הירוקה של התרבות

אם האהבה היא התזה
והשנאה היא האנטיתזה
אז הקנאה היא השלב ההיסטורי הבא
הסינתזה

החברה משלמת את מחיר השינוי תמיד באמצעות רווקוּת
כל שינוי אמיתי עולה בבדידות
וברור כירח שמהפכת ההיכרויות הספונטנית נכשלה
הנחש שוב פיתה - ושוב האדם יצא פיתה
טוב שיש חופש מיני, אך חופש זוגי הוא קללה

לכן יש להגביר את פרמטר הקנאה
בעזרת כל צורות האמנות
שיחד עם ירידת האלימות
יש בה הרבה פחות סכנה

אם הנישואין נכשלו כמוסד, הקנאה צריכה להחליפם
כאתוס חברתי מרכזי, כמו כבוד פעם
אם המוות, תאום האהבה, כבר פחות חשוב תרבותית
אז רק השאול של הקנאה תחליף את הגהנום הדתי
תרבות שאין לה קוטב שלילי לא תוכל לתפקד רוחנית

כי ברור שהאינטרנט פשטה את הרגל כגן עדן
עלי עננים
אסור היה לתת לבני אדם
יותר מדי בחירה לגבי בני זוגם
הרי כשנותנים
להם בחירה לגבי אכילה
מקבלים ג'אנק פודיז במזללה
ושלט הטלוויזיה מקים בסלון מזבלה

יש להחזיר את מוסד השידוך למרכז החברה
אנשים טפשים וסופיים מכדי לאפשר אינסוף בחירה
תרבות היא עיצוב מוסדות, לא עיצוב אפליקציות
אם עוד רוצים סודות ולא רק פריצוּת ופקאצות
כי רק הקנאה מגינה על הייחודיות
ולכן על המיוחדות והמקוריות
ריקון כל אתוס שלילי כשליליות
הוא טעות
מי ששולט בשלילה
שולט בעולם

פנחס ולא פאולוס, דת הקנאה ולא דת האהבה
משקל נגד למשגל-משקל-הנוצה
ואיון המשמעות מהמיניות ל-"היא רוצה"
שכוֹחה מול - מילה שכוּחה - הפקרות ופריצה
התנועה האקולוגית לשימור הסקס
מההרס הסביבתי של אקלים המיטה
המין בסכנת הכחדה

אוקי סטיופיד

אישה שלא יצאה כמו קוף
יכולה לצאת בלי סוף
אם היא רק רוצה
ולשכב עם רוב רובם של הגברים שהיא רוצה
כך שכל הזמן החוויה שלה היא רוצה או לא רוצה
במישור הרצון
ואילו גבר ממוצע
חווה תסכול מולן 99% מהזמן, ככלל
החוויה הבסיסית היא במישור היכולת
אם הוא מצליח או נכשל
הקונפליקטים שלנו לגמרי אחרים
גם אל בחורות אני מתייחס כמו לספרים
ופשוט קורא מה יש בתוכן
הסיפור שלהן יותר מעניין מהן
אבל היא
לא סיפור, היא שירה
פי אלף יותר אישה
הכול מוקצן אצלה
הקול שלה דק
ודעתה קלה
השדיים עצומים
הרגשות משתוללים
נראית כמו אלילת פריון
צוחקת המון
ובוכה כמו אסון
ורגישה נורא נורא (לא אסון?)
מעולם לא פגשתי מישהי יותר נשית
היא אמהית
היא ילדה טיפשית
והיא סקסית

והיא לא רוצה יותר שנהיה בקשר

ואני משתגע
כי רק איתה הייתי נרגע
כן יש משמעות בהקשר הזה
להיותה בחורה שופעת במיוחד
זה מרגיע. מאוד. זה אמהי. זה הוד
זה רך וחמים ובעל נוכחות עוטפת
אין דבר יותר נעים מזה
היא הרבה מחבקת

כשעזבתי היא אמרה "הם כולם חוזרים"

הלילה האחרון שלנו

היה לי חלום שאני בא להסיע אותה
ואת החבר החדש שלה, מישהו שנמצא שם
והוא כזה גבר גבר גבוה, נחמד אליי
וקוטף פירות מהעץ בלי סולם
והיא לידי באוטו במושב
ליד ידית ההילוכים, שמחה
ואז מתוך משהו שהיא אומרת אני מבין
כמה הוא יותר טוב לה במיטה
ומרוב זעם אני מתעורר
ומכיוון שכבר עלה בוקר
לא הצלחתי לישון יותר
והזיקפה כאבה

דו"ח לידידה

אני זוכר שהיא אמרה לי בבוקר
"הלוואי שהיינו יכולים להיפרד כל בוקר"
זה לא חיים טובים
אבל זה חיים מיוחדים, עם קסם
זה לא הדבר הכי רע
ויש מה להפיק מזה, חוץ מלקנא באחרים
היא חיה את הנפש בעוצמות גבוהות מאוד

הבעיה שלה היא שאף אחד לא מספיק טוב בשבילה
וכל החיים היא לא לומדת לקח, אין צדק בעולם
והיא מקבלת את מה שהיא רוצה
רגילה שהעולם משתף פעולה עם המערבולת שלה
וקצת מתוסכלת שזה פחות עובד לה מבעבר
והיא נורא רוצה ילדים
אבל זה לא מתוך בגרות
אלא כי היא בעצמה ילדה קטנה, של כל-שטות
ורוצה לחזור להיות ילדה
ולהשתולל עם הקטנים שלה ולזלול גלידה
היא אפילו קצת העלתה במשקלה
אבל לגברים לא אכפת בגרוש
כי זה רק מרגיש - ומדגיש
את השדיים המתפוצצים שלה
אם היא היתה נראית כמוני, אוללה
העולם היה משתין עליה בקשת גדולה
למזלה
היא יכולה להרשות לעצמה כמעט הכול
והיא עכשיו במשבר כשהיא מבינה
שהיא לא יכולה להרשות לעצמה הכול

ואת עדיין לא מבינה
זה לא הסקס
זה הסטרס
זו הסיבה שאהבתי כל הזמן להתכרבל ולא להתעלס
אני רוצה להרגיש את הוורוד החם
חסר לי הרוך שלה בעולם
הייתי מסוגל בקלות לבכות בין השדיים שלה
עליה

אפילוג

המתמטיקה של החיים

השיעור הראשון שהייתי רוצה שהוריי ילמדוני
ולא לימדוני
הוא על האהבה והזמן
כמה חשוב להתחיל מוקדם

המתמטיקה די פשוטה
אבל אף אחד לא מסביר אותה
ועד שלמדתי על הבשר
כבר היה מאוד מאוחר
בואו צעירות, בחורים
מחלקים בחינם ניסיון יקר - בחישובים קרים
החירות, האפשרות, הנעורים
גומרים בגרות, האוויר באוויר, יש את כל החיים
או זה לפחות מה שמוכרים
שיש את כל הזמן לניסויים
אך החיים פחות סלחניים
כי בשקט
מתחת לזוהר הדשא
זוחל מנגנון אפל, ערמומי
תהליך אקספוננציאלי דינאמי
שבהתחלה לא מורגש כלל
עד שאתה כבר עמוק
בפנים

בכל שנה יוצאים מהשוק, סטטיסטית, אחוז כלשהו מהאנשים
שיותר בנויים לקשרים רציניים
יותר אוהבים, מתחשבים ומבוקשים
ולא חוזרים
התוצאה של התהליך הסטוכסטי הזה במשך עשור
או שניים, מתחילת גיל ההתבגרות, מה לעשות
זאת שהתחתנה, החתיכה עם החבר מבית הספר עוד
וזו תפוסה חזק עם מפקדהּ מהצבא
והשותף מהאוניברסיטה
וכו', ואילו אתה
שוב ושוב הרשת דולה מבריכת הדגים
את מי שיותר בקלות נתפסים
מה ישאר כעבור עשר שנים
רק הדגים הכי דקים
והכי חמקניים
חלקם לא יתפסו בחיים
ואחרים שוחים כמו משוגעים
ואחרים מכוערים
ואתה
אם לא התחלת
בזמן, כמו כולם
אם נזכרת לקפוץ לבריכה
בגיל מאוחר

בתחתית מה שנשאר
זה המיץ של הזבל

מבחינת יכולת ראשונית ליצירת קשר - בלי לפחד מהכבל
כחבל בבית התלוי -
מחויבותיציבותהתחשבות, ה ת א מ ה ל ז ו ג י ו ת
חשוב להבין את חשיבות המהירות
במציאת
אותו 1
ומכיוון שזה גם דורש ניסיון מסויים
עם האהבה צריך להתחיל מוקדם

source: hitdarderut-haaretz

title: 7X4

source_format: pdf

domain: literature